Bekendtgørelse om Trafikstyrelsens og Jernbanenævnets gebyrer og afgifter på jernbaneområdet

I medfør af § 109, stk. 5 og 8, § 110, stk. 1, og § 111, stk. 4 og 7, i jernbaneloven, jf. lovbekendtgørelse nr. 1091 af 11. august 2023, som ændret ved lov nr. 753 af 20. juni 2025,, fastsættes efter bemyndigelse i henhold til § 4, stk. 1, i bekendtgørelse nr. 693 af 18. juni 2025 om Trafikstyrelsens opgaver og beføjelser, klageadgang og kundgørelse af visse af Trafikstyrelsens forskrifter:

*Anvendelsesområde*

**§ 1.** Denne bekendtgørelse fastsætter bestemmelser om Trafikstyrelsens og Jernbanenævnets afgifter for tilsynsvirksomhed og gebyrer for varetagelse af opgaverne i henhold til jernbaneloven og EU-regler på jernbaneområdet.

Stk. 2. Jernbanevirksomheder, infrastrukturforvaltere, virksomheder, der udfører transport på bybaner, forvaltere af bybaner, virksomheder, der er certificeret i henhold til jernbanelovens § 11, ihændehavere af køretøjer m.fl. og personer, som udfører sikkerhedsklassificerede funktioner hos jernbanevirksomheder eller infrastrukturforvaltere, betaler gebyrer efter satserne i bilag 1 til denne bekendtgørelse.

Stk. 3. Beløbene i jernbanelovens § 109, stk. 2-4, og § 111, stk. 2, fremgår af bilag 2.

Stk. 4. Bekendtgørelsen finder ikke anvendelse på udførelse af ikke-erhvervsmæssig jernbanedrift (veterantogskørsel og veteranbanedrift).

*Betaling af gebyrer og afgifter*

**§ 2.** For følgende ydelser gælder gebyr efter regning:

1. Udstedelse, fornyelse og ændring af EU-sikkerhedscertifikater, sikkerhedscertifikater og sikkerhedsgodkendelser.
2. Udstedelse, fornyelse og ændring af Banedanmarks certifikat til varetagelse af opgaver på S-banen.
3. Udstedelse og revurdering af tilladelse til at drive jernbanevirksomhed.
4. Godkendelse af køretøjer.
5. Tilladelse til kørsel med lommevogne med sættevogne i Danmark.
6. Tilladelse til kørsel med lommevogne med sættevogne over Storebælt.
7. Godkendelse af jernbaneinfrastruktur uden anlægslov.
8. Godkendelse af jernbaneinfrastruktur med egen anlægslov.
9. Godkendelse af sikkerhedsmæssige uddannelser.
10. Godkendelse som uddannelsescenter.
11. Godkendelse af organer og tredjeparter, herunder assessorer, udpegede organer (DeBo), sagkyndige og lign.
12. Registreringer og ændringer i det europæiske typegodkendelsesregister (ERATV).
13. Registreringer af udenlandske tilladelser (oprettelse/ændring) i det nationale køretøjsregister (NVR).
14. Adgang til det virtuelle centralregister for køretøjer (VVR) og det europæiske køretøjsregister (EVR).

Stk. 2. Ved afbrydelse af sagsbehandlingen betales et beløb for det allerede udførte arbejde.

Stk. 3. Trafikstyrelsen kan viderefakturere særlige omkostninger til ansøger, herunder særlig teknisk bistand, rejseomkostninger m.v., som anvendes i forbindelse med behandling af en ansøgning.

**§ 3.** For følgende ydelser betales et fast gebyr:

1. Opretholdelse og ændringer af registreringer i det nationale køretøjsregister (NVR) eller i det europæiske køretøjsregister (EVR).
2. Lokomotivførerlicenser og erstatningsdokumenter for lokomotivførerlicenser.
3. Helbredsgodkendelser og kvittering for modtagelse af statuserklæring.

**§ 4.** For behandling af klager, der indbringes for Jernbanenævnet, betaler klager et gebyr på 4.000 kr., jf. jernbanelovens § 111, stk. 9.

**§ 5.** Afgiften i henhold til jernbanelovens § 109, stk. 2-4, udgør det beløb, der fremgår af bilag 2, nr. 1 og 2.

**§ 6.** Afgiften i henhold til jernbanelovens § 111, stk. 2, udgør det beløb, der fremgår af bilag 2, nr. 3.

**§ 7.** Afgiften i henhold til jernbanelovens § 109, stk. 2-4 og afgiften i henhold til jernbanelovens § 111, stk. 2, opkræves på baggrund af det foregående års opgjorte kørte kilometer.

**§ 8.** Betaling jf. §§ 2-3 og §§ 5-6, opkræves med en betalingsfrist på 30 dage.

**§ 9.** Udebliver betaling, jf. §§ 2-3 og §§ 5-6, efter sidste rettidige betalingsdag, kan Trafikstyrelsen opkræve et ekspeditionsgebyr på 100 kr. for hver rykkerskrivelse. Der tillægges renter i overensstemmelse med rentelovens § 5.

*Klageadgang*

**§ 10.** Afgørelser truffet af Trafikstyrelsen efter denne bekendtgørelse kan kun indbringes for transportministeren for så vidt angår retlige spørgsmål, jf. bekendtgørelse om Trafikstyrelsens opgaver og beføjelser, klageadgang og kundgørelse af visse af Trafikstyrelsens forskrifter.

*Ikrafttræden*

**§ 11.** Bekendtgørelsen træder i kraft den 1. januar 2026.

Stk. 2. Bekendtgørelse nr. 1505 af 10. december 2024 om Trafikstyrelsens og Jernbanenævnets gebyrer og afgifter på jernbaneområdet ophæves.

Trafikstyrelsen, den [Dato] [måned] [2025]

Nanna Møller

/ Tina Henriksen

**Bilag 1**

**Gebyrer**

|  |  |
| --- | --- |
| **Ydelse** | **Gebyrer** |
| 1. Gebyr efter regning | 1.540 kr. pr. time |
| 1. Registreringer, opretholdelse og ændringer af registreringer i det nationale køretøjsregister (NVR) eller i det europæiske køretøjsregister (EVR) | 60 kr. årligt pr. EVN (European Vehicle Number) |
| 1. Helbredsgodkendelse og kvittering for modtagelse af statuserklæring (godkendelse/afslag) | 1.450 kr. pr. ansøgning |
| 1. Lokomotivførerlicens (godkendelse/afslag) og udstedelse af erstatningsdokument for lokomotivførerlicens | 1.000 kr. pr. ansøgning |

**Bilag 2**

**Afgifter**

|  |  |
| --- | --- |
| **Ydelse** | **Afgift** |
| 1. Grundbeløb | 75.192 kr. pr. år. pr. sikkerhedscertifikat eller sikkerhedsgodkendelse |
| 1. Aktivitetsafgift | 0,0578 kr. pr. kørt togkilometer |
| 1. Afgift for Jernbanenævnets tilsyn | 0,0729 kr. pr. kørt togkilometer |